Jelaskan Rasuah dan Pembalakan Haram dari Suruhanjaya Pencegahan Rasuah Malaysia dalam bahasa melayu

“Illegal Logging Relies On Corruption To Stay In Business. It Depends On The Complicity Of Officials Throughout The Entire Production Chain From Forest Rangers, Local Government, Transport Authorities, Police And Customs... A Forest Destroyed Takes Four Decades To Replenish, And A Species Once Extinct, Is Lost Forever”.

Isu rasuah dalam sektor pembalakan bukanlah satu perkara yang baru. Pendedahan demi pendedahan yang dilakukan oleh media massa menyebabkan masyarakat semakin peka dan prihatin dengan alam persekitaran mereka. Peningkatan kesedaran ini menyebabkan orang ramai mengesyaki wujudnya amalan rasuah dalam aktiviti pembalakan haram.

Sepanjang tahun 2010, SPRM menerima 46 maklumat mengenai amalan rasuah berkaitan dengan pembalakan haram. Jumlah penerimaan maklumat ini meningkat berbanding hanya 32 dalam tahun 2009. Peningkatan maklumat ini turut menyaksikan sebanyak 10 siasatan terbuka dijalankan bagi kes berkaitan rasuah dalam sektor pembalakan.

Operasi Pembalakan Haram di Johor.

Berdasarkan maklumat dan aduan yang diperolehi, mulai bulan Mac tahun 2010, SPRM telah menjalankan operasi pembanterasan gejala rasuah dalam aktiviti pembalakan haram. SPRM telah berjaya menyita ribuan batang balak pelbagai jenis dan saiz yang dianggarkan bernilai jutaan ringgit di sebuah kawasan pembalakan di Felda Nitar Timur berdekatan Hutan Simpan Mersing. Hasil serbuan dengan kerjasama Jabatan Perhutanan Johor, lebih 10 kenderaan berat yang digunakan dalam kawasan pembalakan di kawasan tersebut turut disita. Penemuan ribuan batang balak terdiri dari yang bersaiz besar dan kecil, yang sudah dibersihkan dan dilonggok untuk dibawa keluar membuktikan kerakusan kontraktor pembalakan di kawasan terbabit dalam mencuri khazanah negara yang amat bernilai.

Operasi Pembalakan Haram di Perak dan Pahang.

SPRM dan Jabatan Perhutanan Perak telah menemui kira-kira 800 batang balak yang sudah ditebang dianggarkan bernilai lebih RM250,000.00 ketika serbuan ke satu kawasan pembalakan haram di Hutan Simpan Bintang Hijau Lenggong, Perak pada pertengahan Julai 2010. Insiden yang sama turut berlaku di beberapa kawasan lain seperti di Hutan Simpan Tersang, Raub, Pahang. Dalam kes ini, SPRM berjaya mengesan kegiatan mencuri kayu balak secara berleluasa di kawasan berkenaan hasil daripada pemeriksaan mengejut yang dilakukan pada awal September 2010. Hasil siasatan juga mendapati kayu terbabit dijual kepada pembeli dengan harga sehingga RM2,500.00 setiap satu tan.

Operasi Pembalakan Haram di Jalan Simpang Pulai - Cameron Highlands.

Selain itu juga, SPRM telah berjaya menumpaskan kegiatan pembalakan haram apabila merampas beratus-ratus batang balak yang baru dipotong dianggarkan bernilai jutaan ringgit serta beberapa jentera berat disyaki digunakan dalam operasi pembalakan haram di hutan kawasan pergunungan berhampiran Jalan Simpang Pulai - Cameron Highlands. Siasatan awal juga mendapati lesen membalak di kawasan tanah milik persendirian itu dikeluarkan untuk tempoh dari 16 Oktober 2009 hingga 15 Januari 2010. Walau bagaimanapun, pembalakan masih diteruskan selepas tarikh itu malah turut membabitkan pokok-pokok balak di luar kawasan yang dibenarkan.

Operasi Pembalakan Haram di Negeri Kedah.

Bermula pada bulan Jun 2009, satu operasi yang dikenali sebagai ‘Ops Balak’ telah dijalankan untuk mengesahkan tohmahan bahawa pegawai-pegawai di Jabatan Perhutanan Negeri Kedah meminta rasuah daripada pengusaha kayu balak sebagai balasan untuk mendapatkan kawasan membalak. Sepanjang operasi berkenaan, empat orang pegawai awam telah berjaya ditahan iaitu melibatkan Pengarah Perhutanan Daerah Kedah Selatan, Pegawai Hutan Daerah Kedah Selatan dan dua orang Renjer Hutan. Kesemuanya mereka telah ditahan atas kesalahan di bawah Seksyen 17(a) Akta SPRM 2009. SPRM juga telah menangkap beberapa orang awam yang bersekongkol dengan penjenayah ini dan telah mengheret mereka ke muka pengadilan.

Operasi Pembalakan Haram di Selangor.

Di Selangor, dua orang awam telah dituduh di mahkamah berhubung kes pembalakan haram di Daerah Hulu Selangor pada bulan Februari 2010. Kedua-dua tertuduh telah didakwa kerana memberi wang kepada Penolong Pengarah Operasi dan Penguatkuasaan Jabatan Perhutanan Selangor sebagai dorongan untuk tidak menyita sebuah lori yang tidak berdaftar, sebuah jentolak jenis Caterpillar dan sebuah jengkaut yang digunakan oleh kedua-dua tertuduh untuk melakukan kerja-kerja pembalakan haram hutan. Mereka didakwa mengikut Seksyen 17(b) Akta SPRM 2009 yang dibaca bersama Seksyen 34 Kanun Keseksaan.

Kerugian Kutipan Hasil Dan Kesan Akibat Pembalakan Haram.

Dalam operasi-operasi yang dijalankan sepanjang ‘Ops Balak’, balak yang ditebang secara haram dan disita adalah dianggarkan berjumlah RM8,950,000.00. Bayangkan berapa banyak lagi kerugian yang ditanggung Kerajaan akibat daripada pembalakan haram yang berleluasa dan tidak diketahui di seluruh negara.

Kegiatan pembalakan haram bukan sahaja merugikan Kerajaan dari segi kutipan hasil namun kegiatan pembalakan haram yang dijalankan secara berleluasa tanpa kawalan juga pasti akan memusnahkan habitat dan ekosistem semulajadi seperti kepupusan spesis flora dan fauna yang unik. Punca pencarian kehidupan orang asli juga terancam, tadahan air semulajadi musnah dan apabila musim hujan, lumpur dari kawasan-kawasan yang digondol akan melanda dan membahayakan penduduk-penduduk orang asli yang mendiami di kawasan hutan.